Veselības aprūpes finansēšanas likums

## 1. pants. Likumā lietotie termini

Likumā ir lietoti šādi termini:

1) veselības aprūpe – šā likuma izpratnē pasākumu kopums, kas nepieciešams personas veselības nodrošināšanai, uzturēšanai un atjaunošanai;

2) veselības aprūpes pakalpojumi – šā likuma izpratnē pakalpojumi un pakalpojumu sniedzēju darbības veselības aprūpes īstenošanai. Veselības aprūpes pakalpojumu sarakstu, sniegšanas un samaksas kārtību nosaka Ministru kabinets.

**2. pants. Likuma mērķis**

Likuma mērķis ir veicināt labai starptautiskai praksei atbilstošu veselības aprūpes valsts finansējumu un regulēt veselības aprūpes pakalpojumu finansēšanas kārtību.

## 3. pants. Veselības aprūpes finansēšanas avoti

(1) Veselības aprūpes finansēšanas avoti ir:

1) valsts pamatbudžeta dotācija no vispārējiem ieņēmumiem saskaņā ar gadskārtēju valsts budžeta likumu;

2) valsts budžeta dotācija no vispārējiem ieņēmumiem, kas veidojas no ieņēmumiem no valsts sociālās apdrošināšanas obligāto iemaksu sadales veselības aprūpes finansēšanai saskaņā ar gadskārtēju valsts budžeta likumu;

3) valsts nodeva par valsts obligāto veselības apdrošināšanu;

4) valsts un pašvaldību budžeta līdzekļi normatīvajos aktos paredzētajos gadījumos, kas saistīti ar veselības aprūpes administrēšanu un uzraudzību;

5) normatīvajos aktos paredzētie privātpersonu līdzekļi;

6) Eiropas Savienības fondu un citu ārvalstu finanšu instrumentu līdzekļi;

7) pašvaldību budžeta finansējums veselības aprūpes pakalpojumu pieejamības nodrošināšanai, kā arī atsevišķu pakalpojumu izmaksu segšanai.

(2) Šā panta pirmās daļas 1. un 2. punktā minētie finansēšanas avoti saskaņā ar gadskārtēju valsts budžeta likumu kopā veido vismaz 4% no iekšzemes kopprodukta.

**3. pants. Pacienta līdzmaksājums**

(1) Saņemot valsts apmaksātu veselības aprūpes pakalpojumu, persona veic pacienta līdzmaksājumu.

(2) Ministru kabinets nosaka pacienta līdzmaksājumu par valsts apmaksātiem veselības aprūpes pakalpojumiem, paredzot līdzmaksājuma apmēru un samaksas kārtību, kā arī personu kategorijas, kuras atbrīvotas no pacienta līdzmaksājuma.

## 4. pants. Veselības aprūpei piešķirtā valsts finansējuma izlietojums

(1) Valsts pamatbudžeta dotācijās no vispārējiem ieņēmumiem Veselības ministrijas programmai veselības aprūpes pakalpojumu nodrošināšanai piešķirtos līdzekļus atbilstoši gadskārtējam valsts budžeta likumam novirza:

1) veselības aprūpes pakalpojumu nodrošināšanai;

2) ar veselības aprūpes nodrošināšanu ārkārtas situācijās saistīto valsts materiālo rezervju veidošanai, atjaunošanai un uzturēšanai;

3) veselības aprūpes un profilakses programmas pasākumiem;

4) veselības aprūpes pētījumu un attīstības programmas pasākumiem;

5) slimību profilakses un kontroles pasākumiem;

(2) Valsts budžeta dotācija no vispārējiem ieņēmumiem Tieslietu ministrijas programmai veselības aprūpes nodrošināšanai atbilstoši normatīvajos aktos notektajam sedz izdevumus par:

1) ieslodzījuma vietā strādājošas ārstniecības personas sniegtajiem veselības aprūpes pakalpojumiem;

2) pacienta līdzmaksājumiem par ieslodzītajiem, kas saņem veselības aprūpi ārpus ieslodzījuma vietas;

3) pacienta maksājumiem par kompensējamām zālēm un medicīniskajām ierīcēm saskaņā ar normatīvajiem aktiem.

(3) Valsts budžeta dotācija no vispārējiem ieņēmumiem Aizsardzības ministrijas programmai veselības aprūpes nodrošināšanai atbilstoši normatīvajos aktos noteiktajam sedz izdevumus par:

1) profesionālā dienesta karavīra vai zemessarga pacienta iemaksu un pacienta līdzmaksājumu (tai skaitā līdzmaksājumu par kompensējamām zālēm un medicīniskajām ierīcēm), kā arī veselības aprūpes pakalpojumiem, kurus ir tiesības saņemt saskaņā ar normatīvajiem aktiem par veselības aprūpes un sociālās rehabilitācijas pakalpojumu saņemšanas nosacījumiem;

2) atvaļinātam karavīram vai bijušajam zemessargam sniegtiem veselības aprūpes pakalpojumiem;

3) Ziemeļatlantijas līguma organizācijas dalībvalstu un valstu, kas piedalās programmā “Partnerattiecības – mieram” bruņoto spēku karavīram sniegtiem veselības aprūpes pakalpojumiem saskaņā ar Ziemeļatlantijas līguma organizācijas dalībvalstu līgumu par to bruņoto spēku statusu;

4) profesionālā dienesta kandidātam, rezerves karavīram, rezervistam (iesaucot aktīvajā dienestā) un zemessardzes kandidātam medicīniskās pārbaudes ietvaros ar medicīniskās komisijas norīkojumu veiktajiem medicīniskajiem izmeklējumiem un ārstu atzinumiem, tai skaitā par veselības aprūpes maksas pakalpojumiem;

5) kustības “Jaunsardze” dalībniekam sniegtajiem veselības aprūpes pakalpojumiem.

(4) Valsts budžeta dotācija no vispārējiem ieņēmumiem Iekšlietu ministrijas programmai veselības aprūpes nodrošināšanai atbilstoši normatīvajiem aktiem sedz izdevumus par:

1) Iekšlietu ministrijas iestāžu un Tieslietu ministrijas Ieslodzījuma vietu pārvaldes amatpersonas ar speciālo dienesta pakāpi pacientu iemaksu un maksu par veselības aprūpes pakalpojumiem, kurus neapmaksā no citiem veselības aprūpei paredzētajiem valsts budžeta līdzekļiem;

2) ārzemniekam, kurš aizturēts normatīvajos aktos par imigrāciju noteiktajā kārtībā, sniegtajiem veselības aprūpes pakalpojumiem, kuri nepieciešami viņa izmitināšanas laikā un vietā un saskaņā ar normatīvajiem aktiem ir viņam garantēti (izņemot neatliekamo palīdzību, dzemdību palīdzību un normatīvajos aktos par epidemioloģisko drošību noteiktos gadījumus, kā arī tuberkulozes ārstēšanai nepieciešamos medikamentus, kurus apmaksā no citiem valsts budžeta līdzekļiem). Ja šo personu veselības aprūpe ir apdrošināta, veselības aprūpes izdevumus sedz apdrošinātājs;

3) Valsts policijas īslaicīgās aizturēšanas vietā ievietotajai personai sniegtajiem ambulatorās veselības aprūpes pakalpojumiem (izņemot neatliekamo medicīnisko palīdzību un normatīvajos aktos par epidemioloģisko drošību noteiktos gadījumus, ja veselības aprūpes pakalpojumu apmaksā no šā panta pirmajā daļā minētajiem veselības aprūpei paredzētajiem valsts budžeta līdzekļiem);

4) patvēruma meklētājam sniegtajiem veselības aprūpes pakalpojumiem, kas ietver sākotnējo veselības pārbaudi pie ģimenes ārsta, kas sniegta patvēruma meklētāju izmitināšanas centra telpās, psihiatra sniegto veselības aprūpi un ekspresanalīzi humānā imūndeficīta vīrusa infekcijas (HIV/AIDS) un B hepatīta noteikšanai;

5) patvēruma meklētājam, kurš aizturēts saskaņā ar normatīviem aktiem par patvēruma piešķiršanu, sniegtajiem veselības aprūpes pakalpojumiem, kas ietver veselības stāvokļa pārbaudi un sanitāro apstrādi, kā arī veselības aprūpes pakalpojumus, kas nepieciešami izmitināšanas laikā un vietā atbilstoši normatīvajiem aktiem par veselības aprūpi iekšlietu jomā un netiek apmaksāti no citiem veselības aprūpei paredzētajiem valsts budžeta līdzekļiem;

(5) Ministru kabinets nosaka veselības aprūpes pakalpojumu, kas netiek apmeksāti no šā panta pirmajā daļā minētajiem budžeta līdzekļiem, sarakstu.

## 5. pants. Veselības aprūpei piešķirtā valsts finansējuma administrēšana

(1) Veselības aprūpes pakalpojumu sniegšanas un samaksas kārtību organizē un uzrauga Nacionālais veselības dienests (turpmāk – Dienests). Dienests ir veselības ministra pakļautībā esoša tiešās pārvaldes iestāde.

(2) Dienesta konsultatīvā institūcija ir padome, kas darbojas atbilstoši nolikumam. Dienesta padomes nolikumu apstiprina Ministru kabinets.

(3) Dienesta padomes sastāvu pēc veselības ministra priekšlikuma apstiprina Ministru kabinets, iekļaujot padomē vismaz pa vienam pārstāvim no:

1) Saeimas Sociālo un darba lietu komisijas;

2) Veselības ministrijas;

3) Finanšu ministrijas;

4) Labklājības ministrijas;

5) Nacionālās trīspusējās sadarbības padomes Veselības aprūpes nozares apakšpadomes darba devēju puses;

6) Nacionālās trīspusējās sadarbības padomes Veselības aprūpes nozares apakšpadomes darba ņēmēju puses.

**6. pants.  Veselības ministrijas kompetence**

Veselības ministrija izstrādā, organizē un koordinē veselības politiku attiecībā uz veselības aprūpes pakalpojumu nodrošināšanu un finansēšanu, ciktāl šis likums nenosaka citādi.

# Pārejas noteikumi

1. Ministru kabinets, iesniedzot Saeimai gadskārtējo likumu par valsts budžetu, 2018., 2019. un 2020. gadā paredz ikgadēju finansējuma pieaugumu veselības aprūpes nozarei (turpmāk – nozare) ar tādu aprēķinu, lai valsts piešķirtais finansējums nozarei sasniedz vismaz 4 procentus no iekšzemes kopprodukta 2020. gadā. Pieaugot finansējumam veselības aprūpei, proporcionāli pieaug arī primārās veselības aprūpes finansējums.

2. Nozares valsts finansējuma pieaugums nedrīkst būt mazāks par 227 milj. euro 2018. gadā, 341 milj. euro 2019. gadā un 442 milj. euro 2020. gadā.

3. Nozares valsts finansējuma ietvaros finansējums nozares darbinieku darba samaksas paaugstināšanai nedrīkst būt mazāks par 113 milj. euro 2018. gadā, 179 milj. euro 2019. gadā un 248 milj. euro 2020. gadā.